text: Esbjerg fB fejrer 90 år med retro-trøje
  19 juni 2014 kl. 08.14
  Esbjerg fB fylder 90 år denne sommer og det markerer klubben på forskellig vis i den kommende tid. Nu lanceres en særlig retro-version af den stribede Esbjerg-trøje.
  I anledning af EfB?s 90-års jubilæum har Sportigan nemlig designet en jubilæumstrøje med snøre i halsen, og Esbjerg fB-spillere fra flere årtier er med til at markedsføre trøjerne.
  - Havde man været med i alle 90 år, ville man have oplevet en udvikling på alle plan. Jeg har været med siden 1973, og alene i den tid er der sket store forandringer. Det glæder mig enormt, at EfB følger med tiden og udviklingen. Og så tror jeg på, at de gamle dyder, sammenhold og kammeratskab, stadig eksisterer i klubben, siger Jens Jørn Bertelsen, Esbjerg fB?s landsholdsrekordholder med 69 landskampe.
  Esbjerg forenede Boldklubber blev stiftet 23. juli 1924. Klubbens jubilæum vil blive markeret i forbindelse med kampen mellem EfB og SønderjyskE søndag den 27. juli kl. 19.00. Fra den 23. juni vil jubilæumstrøjen kunne bestilles på Sportifo.dk.
  